钦定古今图书集成/明伦汇编/官常典/第647卷 > 史诚祖
## 钦定古今图书集成/明伦汇编/官常典/第647卷 > 史诚祖

按《明外史循吏传》：“诚祖，解州人。洪武末诣阙，陈盐法
利弊，太祖纳之，授汶上知县，以廉平宽简为治，民爱
戴之。永乐七年，太宗北巡，遣御史考核郡县长吏贤
否，还言诚祖治第一，乃赐玺书劳之曰：‘守令承流宣
化，所以安利元元。朕统御天下，夙夜求贤，共图治理，
往往下询民间，皆言苦吏苛急，能副朕心者实鲜。尔
敦厚老成，恪共乃职，持身励志，一于廉公。平赋均徭，
政清讼简，民心悦戴，境内称安。方古良吏，亦复何让？
特擢尔济宁知州，仍视汶上县事。其益共乃职，慎终
如始，以永嘉誉。钦哉’！”并赐内酝一尊、织金纱衣一袭、
纱千贯。御史又言贪吏虐民，无若易州同知张腾。遂
征下狱。诚祖既得旌，益勤于治，土田增辟，户口繁滋，
益编户十四里。太宗过汶上，欲徙其民数百家于胶
州，诚祖奏免之。屡当迁职，辄为民奏留。阅二十九年，
竟卒于任。士民哀号，留葬城南，岁时奉祀。